作者：张元干
词牌/韵律：永遇乐

paragraphs: 月仄金盆，江萦罗带，凉飙天际。
摩诘丹青，营丘平远，一望穷千里。
白鸥盟在，黄粱梦破，投老此心如水。
耿无眠、披衣顾影，乍闻绕阶络纬。
百年倦客，三生习气，今古到头谁是。
夜色苍茫，浮云灭没，举世方熟寐。
谁人著眼，放神八极，逸想寄尘寰外。
独凭栏、鸡鸣日上，海山雾起。